ધર્મ-અધ્યાત્મ શું છે? વિચારમાંથી પ્રગટેલો તે એક દિવ્ય આવિર્ભાવ છે. સૃષ્ટિની રહસ્યભરી રચના જોઈને વિચારશીલ માણસની ભીતર અનેક વિસ્મય પ્રગટ્યાં. એ વિસ્મયની આંગળી પકડીને માણસ પેલાં રહસ્યોનો પાર પામવા પુરુષાર્થ કરવા લાગ્યો. એમાંથી એને ધર્મ-અધ્યાત્મનો ભેટો થઈ ગયો. વિચાર અને વિસ્મયને વાસીપણાનો સ્પર્શ પણ ન થાય એની તકેદારી રાખવી જોઈએ. જે ક્ષણે વિચાર અને વિસ્મયને વાસીપણાનો સ્પર્શ થઈ જાય છે એ જ ક્ષણે તે પોતાનું અસ્તિત્વ અને પોતાની નિર્મળતા બન્ને ખોઈ નાખે છે!